Diari Oficial de la Generalitat Valenciana


Sumari del DOGV 3425, del 02-02-1999 (1998/11534)

Rotlle d'apel·lació número 876/1997. Cèdula de notificació.
-----------------------------------------------------------

### Dades del document

Número de DOGV
:   3425

Data del DOGV
:   02-02-1999

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   1998/11643


Organisme emissor
:   Audiència Provincial de València

Tipus de document
:   Anunci

Rotlle d'apel·lació número 876/1997. Cèdula de notificació. [1998/S11448]
  
La Secció Sisena de l'Audiència Provincial de València ha dictat, en el rotlle d'apel·lació número 876/1997, la sentència que té com a encapçalament i part dispositiva el que es diu tot seguit:
  
"Audiència Provincial de València
  
Secció Sisena
  
- President: Vicente Ortega Llorca
  
- Magistrades:
  
· Ana Pérez Tórtola
  
· Asunción Mollá Nebot
  
València, 27 de novembre de 1998
  
La Secció Sisena d'aquesta Audiència Provincial, sent-ne ponent la magistrada Ana Pérez Tórtola, ha vist les actuacions de judici de menor quantia número 54/1993, promogudes davant el Jutjat de Primera Instància número 21 de València per Repsol contra Companhia de Navegazao Lloyd Brasileiro, i Can American Line Inc., sobre reclamació de quantitat, pendents davant d'aquesta Secció en virtut del recurs d'apel·lació interposat pel demandant Companhia de Navegazao Lloyd Brasileiro, representat per la procuradora Purificación Higuera Luján i dirigit pel lletrat Ignacio de Ros Sopranes; havent comparegut l'apel·lat Repsol Petróleo, SA, representat pel procurador Miguel Mascarós Novella i dirigit pel lletrat Darío Marcos Sanfrancisco de Borja. No ha comparegut Can American Line Inc.
  
Antecedents de fet
  
Primer. Que la sentència apel·lada, pronunciada pel magistrat-jutge del Jutjat de Primera Instància número 21 de València, dictada en data 28 de juliol de 1997, conté la següent decisió: "Que estimant parcialment la demanda formulada per la representació del Repsol Petróleo, SA, i declarant l'obligació solidària del demandats, he de condemnar i condemne l'entitat Can American Line Inc., i l'entitat Companhia de Navegazao Lloyd Brasileiro, que de forma solidària, li paguen la suma de vuitanta-tres mil quatre-cents noranta dòlars, més l'interés legal d'aquesta reclamació des de la data de la interpel·lació judicial, i que desestimant la reconvenció formulada he d'absoldre i absolc l'actor de les peticions d'aquella, tot això sense fer declaració sobre les costes d'aquesta instància".
  
Segon. Que contra aquesta es va interposar en temps i forma un recurs d'apel·lació pel demandat Companhia de Navegazao Lloyd Brasileiro, admés en ambdós efectes i trameses les actuacions a aquesta Audiència Provincial, on oportunament van comparèixer les parts, es va tramitar l'alçada amb la celebració de la vista corresponent el dia 13 de novembre d'enguany, a l'acte de la qual van assistir els lletrats d'aquelles, els quals sol·licitaren es dictara sentència d'acord amb les pretensions dels seus respectius patrocinats.
  
Tercer. Que s'han observat les prescripcions i formalitats legals excepte en el termini per a dictar sentència havent informat de les múltiples ponències que recauen sobre el magistrat ponent i la complexitat d'aquestes.
  
Fonaments de dret
  
S'accepten els de la resolució apel·lada:
  
Primer. La representació de Repsol Petróleo, SA, formula la demanda en reclamació de la quantitat de 83.490 dòlars USA més la suma que resulte de l'interés comercial fixat en el 20% sobre el principal per demora des de les dates de venciment de les factures més les despeses i costes d'aquest procés i les ocasionades amb motiu de l'embarg del vaixell Río Grande. La sentència apel·lada va estimar parcialment la demanda, tal com es recull en els antecedents d'aquesta resolució, i va declarar l'obligació solidària dels codemandats, Can American Line Inc i la Companhia de Navegazao Lloyd Brasileiro, SA, al pagament del principal reclamat desestimant la reclamació relativa a l'interés comercial esmentat limitant-la a l'interés legal i desestimant la reconvenció formulada per la demandada. A través d'aquesta, la demandada, ací apel·lant, Companhia...sol·licitava la condemna pels danys i perjudicis ocasionats a aquella com a conseqüència de la paralització del vaixell, durant quatre mesos, a determinar en l'execució de la sentència.
  
Segon. A la vista de les al·legacions exposades per la direcció lletrada de la part apel·lant en l'acte de la vista, s'ha de precisar en primer terme la falta de sosteniment en aquesta alçada de l'excepció de caducitat adduïda en contestar la demanda.
  
Pel que fa al fons, es va mantindre que l'apel·lant, propietària del vaixell Río Grande no és responsable del pagament del que es reclama, el preu de venda de fuel-oil, ja que s'assenyala que el carburant havia estat adquirit per la codemandada, noliejadora del vaixell, havent-se expedit les factures precisament a nom de Can American Line... i no de Companhia...; en l'acte de la vista, també s'assenyalà que el combustible que es comprà va ser "para completar el viatge", així com la inaplicabilitat de l'article 586 del Codi de Comerç, fonament legal utilitzat pel jutjador en la instància, i la falta de competència del capità per a obligar el propietari del vaixell atès el contingut de l'article 610 del Codi de Comerç.
  
Doncs be, amb independència de la comprensió que pertoque el que disposa l'article 586 del Codi de Comerç, i sense perjudici de l'opinió doctrinal d'acord amb la qual l'esmentat precepte quan responsabilitza el propietari del vaixell i l'equipara al navilier pel que fa als actes del capità realitzats per a reparar, habilitar i avituallar el vaixell ho fa pensant en un propietari navilier, i al marge que la compra de combustible puga incorporar-se en les activitats esmentades en el precepte de referència, en tot cas i en el supòsit enjudiciat, la qüestió manca de rellevància ja que els rebuts d'entrega apareixen segellats per l'empresa apel·lant (full 16 i 17) juntament amb la firma del capità. Això suposa la conformitat amb la recepció de la mercaderia i s'assumeix la correlativa reponsabilitat que manté el Codi de Comerç pels actes del capità (article 588 en relació amb el que disposa l'article 610 d'aquest cos legal).
  
Per una altra banda, i en relació amb la pretensió indemnitzadora articulada per la demandada per via reconvencional, procedeix donar per reproduït el que ha dit el jutjador en la instància, ja que no s'ha justificat d'una altra manera la pretensió de l'actor, a més a més quan s'està confirmant l'estimació de la pretensió principal.
  
Per tot això, procedeix desestimar el recurs d'apel·lació interposat davant la sentència de data 28 de juliol de 1997, dictada pel Jutjat de Primera Instància número 21 de València i confirmar-la en totes les seues parts, i imposar les costes causades en aquesta alçada a la part apel·lant, en aplicació del que disposa l'article 710 de la Llei d'Enjudiciament Civil.
  
Decidim
  
1. Desestimar el recurs d'apel·lació interposat davant la sentència de data 28 de juliol de 1997, dictada pel Jutjat de Primera Instància número 21 de València i confirmar-la en totes les seues parts.
  
2. Imposar les costes causades en aquesta alçada a la part apel·lant.
  
I quan pertoque, amb un certificat literal d'aquesta resolució i l'ofici oportú, retorneu les actuacions originals al jutjat de procedència perquè conste i s'execute.
  
Aquesta és la nostra sentència, de la qual s'unirà un certificat al rotlle, que pronunciem, manem i firmem.
  
Aquesta cèdula es publica en el Diari Oficial de la Generalitat Valenciana, a fi que valga de notificació a la part incompareguda Can American Line Inc.